Ketelelopele

Mo malatsing a gompieno, re lemoga gore malapa a mantsi mo lefatsheng la rona a tshwerwe ka ntlha ya bolwetse jwa HIV/Aids. Batho ba bangwe ba tshwaeditswe, ba bangwe ba na le tsala kana wa losika yo o tshellang le HIV/Aids. Ke ka moo, ba le bantsi ba utlwa botlhoko ka ntlha ya bolwetse jo. Ba lwa le maikutlo a bone le dipoifo tsa bone: bogale le phophomo, go utlwa gore ga re kgone go dira sepe, tatlhego le tshenyegelo, poifo ya go tlogelelwa a le nosi le ya loso.

Mo Beibeleng yotlhe re bona tema e e tlhomamisitsweng gangwe le gape e e reng: Le fa re ka akanya gore botshelo bo a re tsietsa, le fa ba bangwe ba re tlogela, le fa re sa bone motho yo o salang le rona, Modimo wa lorato o na le rona. Modimo o boikanyo, lorato lwa one ga lo na bofelo, lo sala le rona ka nako yotlhe. Re ka ikanya lorato lwa Modimo, jaaka re bala mo lokwalong lo longwe lwa ga Paulo a re: “ga go sesele se se kgonang go ka re kgaoganya le lorato lwa Modimo lo lo mo go Keresete Jesu, Morena wa rona” (Baroma 8:39b).

Fa o buisa bukana e, re solofela gore o tla lemoga lorato lwa Modimo. Ona o rata go re abela tsholofelo le kgomotso ka nako ya ditlalelo.

Modimo o rata mongwe le mongwe wa rona

Gangwe le gape mo Beibeleng, re tlhomamiseditswe gore Modimo o tlamela batho botlhe; one ga o farologanye batho ka ntlha ya maemo kana bontle jwa motho kana botlhale le jalojalo. Mo boemong, re supediwa gore Modimo o rata bogolo ba ba tlogetsweng ke batho, ba ba nyaditsweng ke bone. Morena Jesu Kereste ka esi o re bontsha lorato lo lo ntseng jalo ka dithuto tsa gagwe le ka ditiro tsa gagwe le ka mokgwa wa botshelo wa gagwe. A re:

“Tlaang kwano go nna lotlhe ba lo lapileng, ba lo imelwang; nna ke tla lo lapolosa. Ipeleseng jokwe ya me, lo ithute mo go nna; gonne ke bonolo le boikokobetso mo pelong, mme lo tla bonela mewa ya lona tapologo. Gonne jokwe ya me e bonolo, morwalo wa me o botlhofo.”

Matheo 11:28-30

Jesu o tlile go nna Mopholosi, e seng Moatlhodi wa rona

“Gonne Modimo o ratile lefatshe mo go kalo, mo o bileng wa le neela Morwaa-ona yo o tsetsweng a le esi, gore mongwe le mongwe yo o dumelang mo go ene a se ka a latlhega, mme a nne le bophelo jo bo sa khutleng. Kana Modimo ga o a roma Morwaa-ona mo lefatsheng gore a atlhole lefatshe, mme e le gore lefatshe le pholosiwe ka ene.

“Yo o dumelang mo go ene ga a atlholwe.”

Johane 3:16-18a

Foo Jesu a bua ka lentswe le legolo a re: “Yo o dumelang mo go nna ga a dumele mo go nna, o dumela mo go yo o nthomileng. Yo o mponang o bona ene yo o nthomileng. Nna lesedi, ke tlile mo lefatsheng gore mongwe le mongwe yo o dumelang mo go nna a se ka a nna mo lefifing. Fa mongwe a utlwa mafoko a me, a sa a tshegetse, nna ga ke mo atlhole; gonne ga ke a tla go atlhola lefatshe, ke tsile go le pholosa. Yo o nnyatsang, a sa amogele mafoko a me, o na le se se tla mo atlholang: Lefoko le ke le buileng ke lone le le tla mo atlholang ka letsatsi la bofelo. Gonne nna ga ke a ka ka bua ka bogame, mme Rara yo o nthomileng ke ene yo o nneileng taolo ya gore ke bue eng, ke bolele eng. Ke itse gore taolo ya gagwe ke bophelo jo bo sa khutleng; jaanong tse ke di buang ke di bua fela, jaaka Rara a mpoleletse.”

Johane 12:44-50

Lorato lwa ga Jesu lo akaretsa botlhe

E rile Jesu a tswa foo, mme a fetela pele, a bona motho yo o bidiwang Matheo, a dutse mo ntlong ya kgethelo; a mo raya a re: “Ntshala morago!”

Yoo a nanoga, a mo sala morago.

Ya re Jesu a ntse fa dijong mo ntlong, bakgethisi le baleofi ba le bantsi ba tla, ba nna nae fa dijong le barutwa ba gagwe. Ya re Bafarisai ba bona, ba raya barutwa ba gagwe ba re: “Moruti wa lona o jelang le bakgethisi le baleofi?”

Ya re a utlwa jalo, a ba raya a re: “Ngaka ga e batlwe ke ba ba itekanetseng, e batlwa ke ba ba lwalang. Jaanong tsamayang, lo ithute gore ke go reng, fa go twe: ‘Ke batla kutlwelo-botlhoko, e seng setlhabelo;’ gonne ke tsile go biletsa baleofi tlhabologong, e seng basiami.”

Matheo 9:9-13

Jesu o re bitsa ditsala tsa gagwe

“Ke nna setlhare sa moweine, lona lo dikala. Yo o nnang mo go nna le nna ke le mo go ene, o ungwa maungo a mantsi; gonne kwa ntle ga me ga lo ka ke lwa dira sepe. Fa motho a sa nne mo go nna, o latlhelwa kwa ntle, jaaka kala e latlhelwa kwa ntle, e omelele, mme di kokwanngwe, di latlhelwe mo molelong, di fisiwe. Fa lo nna mo go nna, le mafoko a me a nna mo go lona, lo ka kopa se lo se ratang, se tla lo dirafalela. Se Rre a ka galalediwang ka sona ke fa lo ungwa maungo a mantsi, lo nna barutwa ba me. Ke lo ratile, fela jaaka Rara a nthatile; nnelang ruri mo loratong lwa me. Fa lo utlwa ditaolo tsa me, lo tla nna mo loratong lwa me, fela jaaka nna ke utlwile ditaolo tsa ga Rre, mme ke ntse mo loratong lwa gagwe.

“Dilo tse ke di buile le lona gore boitumelo jwa me bo nne mo go lona, le gore boitumelo jwa lona bo tlale. Taolo ya me ke ya gore lo ratane, fela jaaka ke lo ratile. Ga go ope yo o nang le lorato lo lo fetang lo lwa gore motho a ntshetse ditsala tsa gagwe bophelo jwa gagwe. Lona lo ka nna ditsala tsa me, fa lo dira tsotlhe tse ke di lo laelang. Ga ke tlhole ke lo bitsa batlhanka; gonne motlhanka ga a itse se morena wa gagwe a se dirang. Lona ke lo biditse ditsala; gonne tsotlhe tse ke di utlwileng mo go Rre ke di lo begetse. Ga se lona lo intlhaoletseng, ke nna ke itlhaoletseng lona, ke bile ke lo beile gore lo ye lo ungwe leungo, mme leungo la lona le nnele ruri, gore se lo ka se kopang Rara mo leineng la me, a se lo nee, le fa e ka nna eng. Ke lo laela dilo tse, e le gore lo ratane.”

Johane 15:5-17

Lorato lwa Modimo lo bonetse mo go rona ka gore Modimo o rometse Morwaa-ona mo lefatsheng yo o tsetsweng a le esi, gore re tshele ka ene. Lorato lo ntse jaana: Ga se rona re ratileng Modimo, mme ke ona o ratileng rona, wa romela Morwaa-ona go nna thuanyo ya maleo a rona.

1 Johane 4:9-10

Modimo o na le rona ka gale

Ka nako e nngwe go bokete go ribolola go nna teng ga Modimo mo go rona. Gakologelwa – Modimo o na le rona ka gale.

Modimo o na le rona le fa e le mo mogorogorong wa moriti wa loso

MORENA ke modisa wa me,

ga nkitla ke tlhoka sepe.

O mpothisa mo mafulong

a matalana,

o nkgogela kwa metsing a tapoloso.

O lapolosa mowa wa me;

o ntsamaisa mo ditseleng

tsa tshiamo

ka ntlha ya leina la gagwe.

Le fa ke tsamaya mo mogorogorong

wa moriti wa loso,

ga nkitla ke boifa bosula bope;

gonne o na le nna.

Tsamma ya gago

le seikokotlelo sa gago

di a nkgomotsa.

O baakanya bojelo fa pele ga me

go lebagana le baba ba me;

o ntlotsa tlhogo ka lookwane;

senwelo sa me se tletse,

se a penologa.

Ruri molemo le boitshwarelo

di tla ntshala morago

ka malatsi otlhe a bophelo jwa me;

ke tla nna mo Ntlong ya MORENA

go ya bosakhutleng.

Pesalome 23

Modimo o na le rona le fa re pitlaganngwa

Ke ne ka bitsa MORENA

ke le mo pitlaganong;

MORENA a nkaraba,

a mpaya mo go atlhameng.

MORENA o ntlheng ya me,

ga nkitla ke boifa;

kana motho a ka ntirang?

MORENA o ntlheng ya me,

ke mothusi wa me;

mme nna ba ba ntlhoileng

ke tla ba tlhaetsa matlho.

Go nna mo tshireletsong

ya MORENA

go gaisa go ikanya batho.

Pesalome 118:5-8

Ga go sesele se se kgonang go ka re kgaoganya le lorato lwa Modimo

Jaanong re tla reng ka ga dilo tseo? Fa Modimo o le ntlheng ya rona, ke mang yo o ka emelanang le rona? O e bileng o sa rekegela Morwaa-ona, mme o mo neetse mo losong ka ntlha ya rona rotlhe, o ka tlhoka jang go re abela dilo tsotlhe nae? Ke mang yo o ka bayang batlhaolwi ba Modimo molato? Modimo ke ona o o siamisang. Ke mang yo o ka ba atlholelang molato? Keresete Jesu o ne a sule, ee, bogolo ke yo e bileng a tsositswe, yo o ka fa letsogong le le jang la Modimo, yo e bileng a re emela. Ke mang yo o ka re kgaoganyang le lorato lwa ga Keresete? A ke tlalelo gongwe pitlagano gongwe pogiso gongwe tlala gongwe bosaikatega gongwe kotsi gongwe tšhaka? Jaaka go kwadilwe ga twe:

“Re bolawa letsatsi lotlhe

ka ntlha ya gago,

re kaiwa jaaka dinku tsa tlhabo

fela.”

Mme mo dilong tsotlhe tseo re fenya bogolobogolo ka ene yo o re ratileng. Gonne ke tlhomamiseditswe gore le fa e ka nna loso gongwe bophelo gongwe baengele gongwe balaodi gongwe dilo tse di leng teng gongwe tse di tla tlang gongwe dithata gongwe bogodimo gongwe boteng, le fa e ka nna sebopiwa se sele, ga di kgone go ka re kgaoganya le lorato lwa Modimo lo lo mo go Keresete Jesu, Morena wa rona.

Baroma 8:31-39

Modimo o rata go amogela mongwe le mongwe le go mo rata

Ka nako e nngwe o ka akanya gore Modimo o go tlogetse, ga o ka ke wa go tlamela gape. Mme go akanya jalo go kgakala le boammaaruri, ka gore Modimo o rata ka gale go re abela boitshwarelo le go re amogela ka lorato.

Modimo o a ikanyega, lorato lwa ona ga lo na bokhutlo

Baka MORENA, mowa wa me,

le tsotlhe tse di mo teng ga me,

bakang leina la gagwe

le le boitshepo!

Baka MORENA, mowa wa me;

se lebale sepe sa ditiro

tse di molemo tsa gagwe!

O itshwarela maleo a gago otlhe,

o fodisa makoa a gago otlhe.

O golola bophelo jwa gago

mo tshenyegong,

o go rwesa bopelotlhomogi

le mautlwelo-botlhoko

mo tlhogong.

O go kgorisa tse di molemo

gore o busediwe bokaung

jaaka ntsu.

MORENA o direla botlhe tshiamo

le katlholelo ba ba patikwang.

O ne a itsise Moše

ditsela tsa gagwe

le Baiseraele ditiro tsa gagwe.

MORENA o kutlwelo-botlhoko

le boitshwarelo;

o bopelotelele,

o bopelontle jo bogolo.

Ga a nke a nna bogale ka metlha,

le e seng go galefela ruri.

Ga a re direla

ka fa maleong a rona,

le e seng go re busolosa

ka fa ditshiamololong tsa rona.

Gonne bopelotlhomogi jwa gagwe

bo bogolo mo go ba ba mmoifang

jaaka legodimo le okame lefatshe.

O tlosetsa ditlolo tsa rona kgakala,

jaaka botlhabatsatsi bo le kgakala

le bophirimatsatsi.

MORENA

o utlwela ba ba mmoifang botlhoko,

jaaka rra-bana a utlwela

bana ba gagwe botlhoko.

Gonne ena o itse popego ya rona,

o gopola, fa re le lorole.

Motho ena, malatsi a gagwe

a tshwana le bojang;

o thunya jaaka sethunya sa naga.

Fa phefo e se fokile, ga se yo,

mme felo ga sona

ga go tlhole go se itse.

Mme bopelotlhomogi jwa MORENA

bo mo go bona ba ba mmoifang,

go tswa bosenang-tshimologo

go ya bosakhutleng,

le tshiamo ya gagwe

mo baneng ba bana,

e leng ba ba bolokang

kgolagano ya gagwe,

ba ba gakologelwang

ditaelo tsa gagwe

gore ba di dirise.

MORENA o tlhomamisitse

sedulo sa bogosi sa gagwe

kwa magodimong;

bogosi jwa gagwe

bo busa ntlheng tsotlhe.

Bakang MORENA,

lona baengele ba gagwe,

lona dinatla tse di thata,

ba lo dirafatsang lefoko la gagwe

ka go utlwa lentswe la lefoko

la gagwe.

Bakang MORENA,

lona masomosomo otlhe a gagwe,

lona badiredi ba gagwe,

ba lo dirang

ka fa thatong ya gagwe.

Bakang MORENA,

lona ditiro tsotlhe tsa gagwe

mo mafelong otlhe

a puso ya gagwe;

baka MORENA, wena mowa wa me!

Pesalome 103

Ke goela kwa go wena

MORENA, ke le mo botennye.

Morena, utlwa lentswe la me;

a ditsebe tsa gago

di nne di tlhokomele

mekokotlelo e ke e tlhatlosang.

MORENA, fa o ka lotolotsa melato,

Morena, go ka ema mang?

Mme boitshwarelo bo fa go wena

gore o tle o boifiwe.

Ke lebeletse MORENA,

mowa wa me o lebeletse,

ke bile ke solofela lefoko la gagwe.

Mowa wa me o lebeletse MORENA

go gaisa badisa,

fa ba lebeletse moso,

ee, go gaisa badisa,

fa ba lebeletse moso.

Iseraele, o lebelele MORENA;

gonne bopelotlhomogi

bo mo Moreneng;

o na le kgololo e kgolo.

Ke ene yo o tla gololang Iseraele

mo ditshiamololong

tsotlhe tsa gagwe.

Pesalome 130

Modimo o na le wena mo tsietsing ya gago

Mme jaanong MORENA yo o go tlhodileng, Jakobe, yo o go bopileng, Iseraele, o bua jaana a re:

“Se boife, gonne ke go golotse,

ke go biditse ka leina la gago!

O wa me.

Fa o tshela metsi, ke na nao;

le dinoka, ga di na go go tsaya.

Fa o ralala molelo, ga o nke

o šwa; kgabo ga e nke e go fisa.

Gonne nna MORENA

ke Modimo wa gago;

nna Moitshepi wa Iseraele

ke mopholosi wa gago.

Ke dirile Egepeto

serekololo sa gago,

ka ntsha Ethiopia le Seba

boemong jwa gago.

E re ka o kaega segolo

mo matlhong a me,

o le yo o tlotlegang,

yo ke go ratang,

ka moo ke tla ntsha batho

boemong jwa gago le merafe

boemong jwa bophelo jwa gago.

Se boife, gonne ke na nao.”

Jesaya 43:1-5a

Modimo o thusa ba ba bokoa le ba ba nyaditsweng

Mo Beibeleng yotlhe Modimo o re supetsa tlamelo le thuso ya ona mo go bona ba ba bokoa le ba ba nyaditsweng ke loago jaaka batlhologadi le masiela le bagolegwa le basadi ba dikgora.

Modimo o tlhokomela gore ba ba bokoa ba thusiwe

“Gonne MORENA, Modimo wa lona, ke Modimo wa medimo le Morena wa barena. Ke Modimo o mogolo, o o thata, o o boitshegang, o o sa gobeleleleng motho ope le e seng go rekwa ka thelesetso. Ke ona o o direlang lesiela le motlholagadi tshiamo, o o ratang moeng, o mo naya dijo le diaparo. Ka moo ratang baeng, gonne le lona lo ne lo le baeng kwa lefatsheng la Egepeto. Boifang MORENA, Modimo wa lona, lo mo direle, lo mo ngaparele, lo ikane ka leina la gagwe. Ke ene yo lo ipokang ka ene, ke ene Modimo wa lona o o lo diretseng dilo tse dikgolo tse di boitshegang tse matlho a lona a di bonyeng.”

Doiteronomio 10:17-21

Motlhanka wa Modimo o ne a kokobediwa pogisong le nyatsegong

“Bonang, motlhanka wa me,

o tla tlhogonolofala;

o tla tsholediwa,

a godisiwa,

a nna mogolo thata.

Ba bantsi

ba ne ba mo gakgamalela

ka poifo –

ka sefatlhego sa gagwe

se ne se senyegile,

se tshwanologa

mo go sa motho;

ka popego ya gagwe

e sa tshwane le ya batho.

O tla gakgamatsa

ditšhaba tse dintsi jalo.

Dikgosi

di tla mo momela melomo.

Gonne tse ba sa di bolelelwang

ba a di bona;

le tse ba iseng ba di utlwe

ba a di tlhaloganya.”

Ke mang yo o dumetseng

tse re di utlwileng?

Letsogo la MORENA

le ne le senoletswe mang?

Motlhanka wa MORENA

o ne a tlhoga fa pele ga gagwe

jaaka letlhogela le jaaka modi

mo lefatsheng

le le omeletseng.

O ne a se na popego le bontle,

fa re ka mo lebang;

a se na ponalo,

fa re ka mo eletsang.

O ne a nyatsega,

a tlogelwa ke batho;

e le monna wa matlhoko,

a tlwaetse bolwetse;

e le yo ba mo fitlhelang

difatlhego;

a nyatsega,

mme ra se ka ra mo kaya sepe.

Jesaya 52:13–53:3

Jesu o ne a kokobediwa pogisong le ena

Ke fa batlhabani ba mo isa kwa teng ga lelapa, e bong kwa kagong ya molaodi, ba be ba phutha mophato otlhe. Ba mo apesa kobo e khibidu, ba loga serwalo sa mitlwa, ba se mo rwesa; ba simolola go mo dumedisa ba re: “Dumela, Kgosi ya Bajuta!” Le gona ba mmetsa mo tlhogong ka lotlhaka, ba mo kgwela mathe, ba wa ka mangole, ba mo obamela. Ya re ba sena go mo sotla, ba mo apola kobo e khibidu, ba boa ba mo apesa diaparo tsa gagwe. Jaanong ba mo gogela kwa ntle, gore ba mmapole.

Mareko 15:16-20

Tsholofelo ya rona mo Modimong e feta loso

Bolwetse jwa HIV/Aids bo re supetsa mo pepeneneng gore ga re tshelele ruri, mongwe le mongwe o tshwanetse go swa. Mme lefoko la Beibele le re supetsa gore go na le botshelo morago ga loso kana jo bo fetang loso lwa mmele wa rona.

Re na le motlaagana lefatsheng le kago legodimong

Ke ka moo re sa nyemeng moko. Mme le fa bomotho jwa rona jwa ka kwa ntle bo fedisiwa, jo bo kwa teng jone bo ntšhwafadiwa ka letsatsi le letsatsi; gonne tlalelo ya rona e e botlhofo ya nako e khutshwane e re direla letlotlo le le sa khutleng le le gaisang tsotlhe la kgalalelo, ka re sa tlhokomele dilo tse di bonwang, mme re tlhokometse tse di sa bonweng; gonne dilo tse di bonwang di a feta, mme tse di sa bonweng tsona ke tsa bosakhutleng.

Gonne re itse gore fa ntlo ya rona ya lefatshe ya motlaagana e thujwa, re na le kago e e tswang mo Modimong, e bong ntlo e e sa khutleng kwa magodimong e e sa dirwang ka diatla. Gonne re fegelwa ka ntlha ya moo, re tlhologeletswe go apesiwa boago jwa rona jo bo tswang kwa legodimong; e le gore fa re bo apesitswe, ga re ne re fitlhelwa re sa ikatega. Gonne le rona, ba re leng mo motlaaganeng ono, re a fegelwa, re a imelwa; ka gonne ga re rate go apolwa, re rata go apesiwa godimo gore se se swang se mediwe ke bophelo. Mme yo o re etleeleditseng gona moo ke Modimo o o re neileng sebeelelo sa Mowa. Ka moo re na le bopelokgale ka metlha yotlhe, re itse gore fa re sa ntse re agile mo mmeleng, re kgakala le legae Moreneng; gonne re sepela ka tumelo, e seng ka go bona. Mme re pelokgale, re bile re eletsa bogolo go huduga mo mmeleng le go goroga go nna le Morena.

2 Bakorinthe 4:16–5:8

Loso lo fentswe

Gonne e re ka loso lo tsile ka motho, le tsogo ya baswi e tsile ka motho. Gonne botlhe ba tla phedisiwa ka Keresete jaaka botlhe ba swa ka Atame; mongwe le mongwe ka fa thulaganyetsong ya gagwe: Keresete e le wa ntlha; morago ga moo ba e leng ba ga Keresete, motlhang a tlang; ke gona go tla tlang bokhutlo, motlhang a tla neelang Modimo Rara bogosi, a sena go nyeletsa puso yotlhe le taolo yotlhe le thata yotlhe. Gonne o tshwanetse go busa go ya o be o digele dira tsotlhe fa tlase ga dinao tsa gagwe. Mmaba wa bofelo yo o tla nyelediwang ke loso. Gonne “o digetse dilo tsotlhe fa tlase ga dinao tsa gagwe.” Mme kana fa go twe, dilo tsotlhe di digetswe fa tlase ga gagwe, go bonala gore ga go teiwe ona o o digetseng tsotlhe fa tlase ga gagwe. Mme e tla re dilo tsotlhe di sena go digelwa fa tlase ga gagwe, le ene Morwa a ikobele ona o o digetseng tsotlhe fa tlase ga gagwe, gore Modimo e nne wa tsotlhe mo go botlhe.

Ke lo bolelela bosaitsweng ke jo: Ga re nke re swa rotlhe, mme re tla fetolwa rotlhe ka nakonyana, ka ponyo ya leitlho, ka lonaka lwa bofelo; gonne lo tla kgelebetega, mme baswi ba tla tsosiwa e le ba ba sa feleng, mme rona re tla fetolwa. Gonne tse di felang tse, di tshwanetse go apara bosafeleng; le tse di swang tse, di tshwanetse go apara bosasweng. E tla re tse di felang tse, di sena go apara bosafeleng, le tse di swang tse, di sena go apara bosasweng, ke gona go tla dirafalang lefoko le le kwadilweng le le reng: “Loso lo meditswe ke phenyo.”

“Loso, lobolela lo lo botlhole

lwa gago lo kae?

Felo ga baswi,

phenyo ya gago e kae?”

Lobolela lwa loso ke boleo, mme thata ya boleo ke molao. Mme a Modimo o lebogwe o o re nayang phenyo ka Morena wa rona Jesu Keresete!

Jalo he, bakaulengwe ba me ba ba rategang, nnang tlhomamo, lo se tshikinyege, lo nne lo totele pele mo tirong ya Morena, ka lo itse gore matsapa a lona ga se a lefela mo Moreneng.

1 Bakorinthe 15:21-28, 51-58

Dipogo le loso ga di ne di tlhola di nna teng

Jaanong ka bona legodimo le lešwa le lefatshe le lešwa gonne legodimo la ntlha le lefatshe la ntlha di fetile, le lewatle ga le tlhole le le teng. Ka ba ka bona motse o o boitshepo wa Jerusalema o mošwa o fologa kwa legodimong, o tswa kwa Modimong, o etleetsegile jaaka monyalwi yo o kgabetseng monna wa gagwe. Jaanong ka utlwa lentswe le legolo le tswa sedulong sa bogosi le re: “Bona, boago jwa Modimo bo mo bathong! O tla aga nabo; bona ba tla nna batho ba one; mme Modimo ka osi o tla nna nabo. Modimo o tla phimola dikeledi tsotlhe mo matlhong a bone; loso ga lo ne lo tlhola lo nna teng, le bohutsana le selelo le botlhoko ga di ne di tlhola di nna teng; gonne dilo tsa ntlha di fetile.”

Tshenolo 21:1-4

Modimo ke motswedi o o esi wa tsholofelo

Tsholofelo mo Beibeleng e raya tlhomamisetso e e tswang mo ditsholofetsong tsa Modimo, mme e sa tswe mo dikeletsong tsa batho. Ka moo ge, fa re ikanya Modimo, fa re solofela mo go one, re tlhomamisediwa fa one mo bofelong o tla fenya bosula, e bile le rona re tla abelwa phenyo ya one.

Modimo ke botshabelo jwa rona le thata ya rona

Sefela sa boora Kora se se kwaletsweng moopedisi, se opelwa ka lentswe la motenyane.

Modimo ke botshabelo jwa rona

le thata ya rona;

o itshupile gantsi

e le thuso mo ditlalelong.

Ke gona ka moo re sa boifeng,

le fa lefatshe le ka roroma,

le fa dithaba di ka kgokgoetsegela

mo botennye jwa lewatle;

le fa metsi a lone a ka gwasa,

a phoka lefulo,

le fa dithaba di ka roroma

ka go gogomoga ga lone. Sela.

Dikelelo tsa noka

di itumedisa motse wa Modimo,

e bong Felo-ga-Boitshepo

a maago a Mogodimodimo.

Modimo o mo teng ga ona,

ga o kitla o tshikinyega;

Modimo o a o thusa,

fa bosigo bo sa.

Merafe e ne e tsosa moferefere,

magosi a reketla;

wa dumisa maru a ona,

mme lefatshe la roroma.

MORENA wa masomosomo

o na le rona,

Modimo wa ga Jakobe

ke botshabelo jwa rona. Sela.

Tlayang lo lebe ditiro tsa MORENA

yo o dirang setlhogo mo lefatsheng;

yo o khutlisang dintwa

go ya kwa bokhutlong jwa lefatshe;

yo o robang bora,

a robaganye lerumo,

a fise dikoloi tsa ntwa ka molelo!

“Khutlang lo itse,

fa ke le Modimo;

ke mogolo mo merafeng,

ke mogolo mo lefatsheng.”

MORENA wa masomosomo

o na le rona,

Modimo wa ga Jakobe

ke botshabelo jwa rona. Sela.

Pesalome 46

Modimo o na le bopelotlhomogi le kutlwelobotlhoko

E re ka jaanong re na le moperesiti yo mogolo bogolo yo o raletseng magodimo, e bong Jesu, Morwa Modimo, a re ngangatleleng boipolelo jwa tumelo ya rona. Gonne moperesiti yo mogolo wa rona ga se yo o palelwang ke go utlwela makoa a rona botlhoko, mme re na le yo o neng a raelwa mo dilong tsotlhe fela jaaka rona, mme a se ka a leofa. Ka moo he, a re atameleng sedulo sa bogosi sa bopelotlhomogi ka dipelo tse di phuthologileng gore re tle re amogele kutlwelo-botlhoko, re bone boitshwarelo, re tle re thusiwe ka nako ya teng.

Bahebere 4:14-16

Mme Modimo o o humileng boutlwelo-botlhoko ka ntlha ya lorato lo logolo lwa ona lo o re ratileng ka lone, le fa re ne re sule ka ditlolo, o ne wa re phedisa le Keresete – kana lo pholositswe ka boitshwarelo! – wa re tsosa nae, wa re nnisa nae mo legodimong go nna mo go ene Keresete Jesu, gore mo metlheng e e tlang o tle o bonatse khumo e kgolo mo go fetisang ya boitshwarelo jwa ona mo go rona ka bopelontle jo bo mo go Keresete Jesu; gonne lo pholositswe ka boitshwarelo ka tumelo; mme ga go tswe mo go lona, ke neo ya Modimo. Ga se ka ditiro, gore go se nne ope yo o ipokang. Gonne re tiro ya ona, re tlholetswe ditiro tse di molemo mo go Keresete Jesu, tse Modimo o di etleeditseng pele gore re tsamae mo go tsona.

Baefeso 2:4-10

Ka motlha o o tlang re tla bona sentle

Lorato ga lo nyelele ka bosakhutleng. Fa e le dipolelelopele, di tla nyelela, le dipuo di tla khutla, le kitso e tla nyelela. Gonne re itse ka bontlhanngwe, re bolelela pele ka bontlhanngwe; mme e tla re sa botlalo se sena go tla, sa bontlhanngwe se nyelediwe.

E rile ke sa ntse ke le ngwana, ka bo ke bua jaaka ngwana, ke ikutlwa jaaka ngwana, ke akanya jaaka ngwana; mme ya re ke sena go nna monna, ka tlogela tsa bonyana. Gonne gompieno re bona dilo mo seiponing di le letobo, mme ka motlha oo re tla di bona sentle jaaka difatlhego di lebanye; gompieno ke tlhaloganya ka bontlhanngwe, mme ka motlha oo ke tla itse gotlhe, jaaka le nna ke itsilwe gotlhe.

Mme jaanong tse di nnelang ruri ke tumelo le tsholofelo le lorato, tse tharo tse; mme se segolo mo go tsona ke lorato.

1 Bakorinthe 13:8-13

Modimo o solofetsa badumedi botlhe botshelo jo bo sa khutleng

Letsatsi lengwe botlhe ba ba tsetsweng mo lefatsheng le, ba tshwanetse go lebagana le loso. HIV/Aids e re temosa thata gore ga re tshelele ruri, mme Beibele e senola tsela e e yang botshelong jo bo sa khutleng, mo go botlhe bao ba amogelang lorato lwa Modimo, ba bo ba dumela mo go Jesu.

Jesu ke tsela le boammaaruri le botshelo

“A dipelo tsa lona di se huduege; dumelang mo Modimong, le nna, dumelang mo go nna! Mo ntlong ya ga Rre go na le maago a le mantsi. Go seng jalo, nka bo ke lo boleletse; gonne ke ya go lo baakanyetsa manno. Mme e tla re ke sena go ya le go lo baakanyetsa manno, ke boe, ke lo itseele gore kwa ke leng teng, le lona lo nne teng. Mme kwa ke yang teng, lo a go itse, le tsela lo a e itse.”

Thomase a mo raya a re: “Morena, ga re itse kwa o yang teng; mme tsela re ka e itse jang?”

Jesu a mo araba a re: “Ke nna tsela le boammaaruri le bophelo; ga go ope yo o ka fitlhang kwa go Rara fa e se ka nna. Fa lo ka bo lo nkitse, lo ka bo lo itse le ene Rre. Mme go tloga jaanong lo a mo itse, lo bile lo mmonye.”

Filipo a mo raya a re: “Morena, re supetse Rara, foo go tla bo go re lekanye.”

Jesu a mo raya a re: “Ga ke bolo go nna le lona, mme a ga o ise o nkitse, Filipo? Yo o mponyeng o bonye Rara. O bua jang fa o re: ‘Re supetse Rara’ A ga o dumele gore nna ke mo go Rara, le Rara o mo go nna? Mafoko a ke a buang le lona ga ke a bue ka bogame; mme Rara yo o nnang mo go nna ke ene yo o dirang ditiro tsa gagwe. Ntumeleng gore ke mo go Rara, le Rara o mo go nna; mme fa go sa nne jalo, ntumeleng ka ntlha ya tsona ditiro. Ammaaruri, ammaaruri ke lo raya ke re: Yo o dumelang mo go nna, le ene o tla dira ditiro tse ke di dirang, e bile o tla dira tse dikgolo bogolo go tse; gonne ke ya kwa go Rara. Mme le fa e ka nna eng se lo ka se kopang mo leineng la me, ke tla se dira gore Rara a galalediwe mo go Morwa. Fa lo kopa sengwe mo leineng la me, ke tla se dira.”

Johane 14:1-14

Bokamoso jwa rona bo tlhomamisiwa ke Jesu Keresete

O ne a tla kwa ga gagwe, mme ba gagwe ba se ka ba mo tshola. Le gale, botlhe ba ba neng ba mo tshola, a ba naya tshiamelo ya go nna bana ba Modimo, e bong ba ba dumelang mo leineng la gagwe.

Johane 1:11-12

“Ke di naya bophelo jo bo sa khutleng. Ga di ka ke tsa latlhega, le fa e le ka motlha ope; le gona ga go ope yo o ka di phamolang mo seatleng sa me. Rre yo o di nneileng o mogolo go botlhe, mme ga go ope yo o ka di phamolang mo seatleng sa ga Rre.”

Johane 10:28-29

Modimo o re fa kagiso

Jaanong ka re siamisitswe ka tumelo, re na le kagiso le Modimo ka Morena wa rona Jesu Keresete; ka ene re bile re bonye tsela ya go fitlha ka tumelo mo bopelotlhomoging joo, jo re emeng mo go jona, e bile re ipoka ka go solofela kgalalelo ya Modimo. Mme e seng gona fela, e bile re ipoka ka ditlalelo, ka re itse gore tlalelo e dira boitshoko, boitshoko bo dira boikanyego, boikanyego bo dira tsholofelo, mme tsholofelo ga e tlhabise ditlhong; gonne lorato lwa Modimo lo tshetswe mo dipelong tsa rona ka Mowa o o Boitshepo o re o neilweng.

Gonne e rile re le bokoa, Keresete a swela rona baikepi ka nako ya teng. Kana go thata gore mongwe a swele mosiami; motlhaope mongwe a ka beta pelo, a swela yo o molemo. Mme Modimo o supile lorato lo o re ratang ka lone, ka Keresete a re swetse, re ntse re le baleofi. Jaanong e re ka re siamisitswe ka madi a gagwe, bogolo jang ne re tla pholosiwa ke ene mo bogaleng! Gonne fa re ne ra ruanngwa le Modimo ka loso lwa Morwaa-ona re le baba, re tla pholosiwa bogolo jang ne ka botshelo jwa gagwe, ka re le ba ba ruantsweng! Mme ga se gona fela, e bile re ipoka ka Modimo ka Morena wa rona Jesu Keresete yo jaanong re amogetseng thuanyo ka ene.

Baroma 5:1-11

Se tshwenyegeleng sepe, mme a ka metlha tse lo di tlhokang di itsisiwe Modimo ka thapelo le kopo, di na le tebogo. Mme kagiso ya Modimo e e fetang tlhaloganyo yotlhe e tla boloka dipelo tsa lona le maikutlo a lona mo go Keresete Jesu.

Bafilipi 4:6-7

Latlhelang matshwenyego otlhe a lona mo go one, gonne lo tlamelwa ke one.

1 Petoro 5:7

Dipogo tsa sebaka se le kgalalelo e e tlang

A go bakwe Modimo, Rra Jesu Keresete, Morena wa rona, o o re tsetseng gape ka fa boutlwelong-botlhoko jo bogolo jwa ona, gore re nne le tsholofelo e e tshelang ka go tsoga ga Jesu Keresete mo baswing, re tle re rue boswa jo bo sa nyeleleng, jo bo se nang sebala, jo bo sa swabeng, jo lo bo boloketsweng kwa legodimong, lona ba lo bolokwang ka thata ya Modimo ka tumelo go ya pholosong e e baakantsweng gore e senolwe ka nako ya bofelo.

Ke tsona tse lo di itumelelang, ba lo hutsafaditsweng kajeno go le gonnye ka diteko tsa mefutafuta ka fa go batlegang ka teng, gore tlhomamo ya tumelo ya lona e e lekilweng e fitlhelwe e le e e gaisang gouta e e nyelelang e e lekwang ka molelo, e bokwe, e galalediwe, e tlotliwe mogang go bonatsegang Jesu Keresete, yo lo mo ratang, le fa lo sa mmona, yo lo dumelang mo go ene, le fa jaanong lo sa mmone, mme lo tla itumela ka boitumelo jo bo sa ka keng jwa bolelwa, jo bo galaleditsweng, lo amogela bofelelo jwa tumelo ya lona, e bong pholoso ya mewa ya lona.

1 Petoro 1:3-9

Modimo o re abela tapologo ka Jesu Keresete

“Tlaang kwano go nna lotlhe ba lo lapileng, ba lo imelwang; nna ke tla lo lapolosa. Ipeleseng jokwe ya me, lo ithute mo go nna; gonne ke bonolo le boikokobetso mo pelong, mme lo tla bonela mewa ya lona tapologo. Gonne jokwe ya me e bonolo, morwalo wa me o botlhofo.”

Matheo 11:28-30

Se se botlhokwa ruri

Ruri ke kaya dilo tsotlhe tshenyegelo ka ntlha ya kitso e kgolo ya go itse Keresete Jesu Morena wa me yo ke latlhileng dilo tsotlhe tseo ka ntlha ya gagwe; ke bile ke di kaya matlakala gore ke hume Keresete, ke be ke fitlhelwe mo go ene, ke se na tshiamo ya me e e tswang mo molaong, mme e le e e bonwang ka go dumela mo go Keresete, e bong tshiamo e e tswang mo Modimong ka tumelo ya go itse ene le thata ya tsogo ya gagwe le go kopana nae mo dipogong tsa gagwe ka go dirwa yo o tshwanang le loso lwa gagwe, e tle e re gongwe ke fitlhe mo tsogong ya baswi.

Bafilipi 3:8-11

Thapelo tsa tsholofelo mo dipogong

A Morena wa kagiso ka esi a lo nee kagiso ka metlha yotlhe le ka mekgwa yotlhe. A Morena a nne le lona lotlhe!

2 Bathesalonika 3:16

Mme jaanong a Modimo wa tsholofelo o lo tlatse boitumelo jotlhe le kagiso ka go dumela gore lo tote bogolo mo tsholofelong ka thata ya Mowa o o Boitshepo.

Baroma 15:13

Go batho ba ba tshelang le HIV/Aids le ba ba tshelang le bone

Lefoko la Modimo le re neela molaetsa o o molemo, e bong Efangele ya lorato lwa Modimo le kamogelo mo go ona.

Bukana e, e go supetsa mafoko a kgomotso le thuso a a tswang mo Beibeleng. Lefoko la Modimo le rata go re bitsa le re: “Wena, ga o nosi, mme o losika lwa me!” Fa o buisa bukana e, o tla fitlhela gore:

• Modimo o rata mongwe le mongwe wa rona

• Modimo o na le rona ka gale

• Modimo o rata go amogela mongwe le mongwe le go mo rata

• Modimo o thusa ba ba bokoa le ba ba nyaditsweng

• Tsholofelo ya rona mo Modimong e feta loso

• Modimo o motswedi o o esi wa tsholofelo

• Modimo o solofetsa badumedi botlhe botshelo jo bo sa khutleng

• Bokamoso jwa rona bo tlhomamisiwa ke Jesu Keresete

Ke tsholofelo ya rona gore mafoko a Beibele bukaneng e a tla tlisa kgomotso le tsholofelo go mongwe le mongwe yo o angwang ke bolwetse jwa HIV/Aids le go losika le ditsala tsa bone.

Mmogo, a re rapeleng gore batho ba ba tshelang le HIV/Aids ba amogele tsholofetso ya tsholofelo le kgololo gore “ga go sesele se se kgonang go ka re kgaoganya le lorato lwa Modimo lo lo mo go Keresete Jesu, MORENA wa rona.”

Living in Hope

First digital edition 2016

Bible text: The Bible in Setswana 1970/1987 Version

© Bible Society of South Africa 1970, 1987, 1999, 2016

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2084-2

Mobi-format:   ISBN 978-0-7982-2085-9

PDF-format:     ISBN 978-0-7982-2086-6

Bibles and audio Bibles are available on the BibleSA-app

Table of Contents

Ketelelopele

Modimo o rata mongwe le mongwe wa rona

Modimo o na le rona ka gale

Modimo o rata go amogela mongwe le mongwe le go mo rata

Modimo o thusa ba ba bokoa le ba ba nyaditsweng

Tsholofelo ya rona mo Modimong e feta loso

Modimo ke motswedi o o esi wa tsholofelo

Modimo o solofetsa badumedi botlhe botshelo jo bo sa khutleng

Bokamoso jwa rona bo tlhomamisiwa ke Jesu Keresete

Thapelo tsa tsholofelo mo dipogong

Go batho ba ba tshelang le HIV/Aids le ba ba tshelang le bone